六月十八日同陳興宗鄧成彦志宏早會凝翠閣晚遊泛碧齋
作者：李綱
朝代：宋

paragraphs: 高閣凝虚翠，虛齋泛碧川。
七峰連秀色，萬户鎖晴煙。
風物悲遊子，登臨集衆賢。
伊蒲修淨供，香霧繚芳筵。
嗜酒陶元亮，狂吟白樂天。
嫩菱披紫角，新荔擘紅圓。
文字真清飲，溪山結勝緣。
畫橋横螮蝀，繡嶺臥蜿蜒。
落日生氣靄，移舟信泝沿。
星河光耿耿，風露氣涓涓。
山吐三更月，人遊半夜船。
亂螢行熠燿，宿鷺立聯拳。
盡興忘歸櫂，銜盃約倒蓮。
乘槎疑犯漢，御氣欲登僊。
但有詩千首，何妨謫九年。
深慚二三子，陪我亦蕭然。